钦定古今图书集成/明伦汇编/氏族典/第539卷 > 《渭南县志》 > 白敏中
## 钦定古今图书集成/明伦汇编/氏族典/第539卷 > 《渭南县志》 > 白敏中

按《唐书白居易传》：“居易从祖弟敏中，字用晦，少孤，承
学诸兄。长庆初，第进士，辟义成节度使李听府，迁右
拾遗，改殿中侍御史，为符澈邠宁副使，再转左司员
外郎。宰相李德裕荐敏中知制诰，召入翰林为学士，
进承旨。宣宗立，以兵部侍郎同中书门下平章事，迁
中书侍郎，兼刑部尚书。德裕贬，敏中扺之甚力，议者訾恶。”历尚书右仆射、门下侍郎，封太原郡公，以司空
平章事兼邠宁节度、招抚制置使。逾年，检校司徒，徙
剑南西川。治蜀五年，有劳，加兼太子太师，徙荆南。懿
宗立，召拜司徒、门下侍郎，还平章事。数月，足病不任
谒，固求避位，不许。未几，加敏中中书令。咸通二年，固
求免，乃出为凤翔节度使。三奏愿归守坟墓，许以太
傅致仕。诏书未至，卒，册赠太尉。